Som det sidste land i Norden vil Danmark nu også gøre det strafbart at udelukke mennesker med handikap fra for eksempel et diskotek, en restaurant eller en dagsinstitution alene på grund af deres handicap. Det oplyste socialminister Mai Mercado (K) i går onsdag efter få måneder i stolen.

De berørte organisationer er glade for den ændring, som FN længe har presset Danmark for at indføre. Som det er nu, har mennesker med et handikap kun den lovmæssige beskyttelse mod diskrimination, når de er på arbejdsmarkedet.

»Hvis socialministeren havde været her, havde hun fået et bjørnekram«, siger Thorkild Olesen, der er formand for Danske Handicaporganisationer, en paraplyorganisation for 330.000 handikappede og pårørende.